1930.
Na osnovu člana 95 tačka 3 Ustava Crne Gore donosim
UKAZ
O PROGLAŠENJU ZAKONA O IZMJENAMA I DOPUNAMA ZAKONA O PORESKOJ ADMINISTRACIJI
("Službeni list Crne Gore", br. 145/21 od 31.12.2021)
NAPOMENA IZDAVAČA:
Tekst propisa je preuzet iz elektronskog izdanja Službenog lista Crne Gore br. 145 od 31.12.2021. godine, objavljenog na sajtu Službenog lista 31.12.2021. godine.
Tačan broj strane i datum objavljivanja pomenutog Službenog lista biće ažuriran po objavljivanju njegove štampane forme.
Proglašavam Zakon o izmjenama i dopunama Zakona o poreskoj administraciji, koji je donijela Skupština Crne Gore 27. saziva na Petoj sjednici Drugog redovnog (jesenjeg) zasijedanja u 2021. godini, dana 29. decembra 2021. godine.
Broj: 01-1337/2
Podgorica, 30. decembar 2021. godine
Predsjednik Crne Gore,
Milo Đukanović, s.r.
Na osnovu člana 82 tačka 2 i člana 91 stav 1 Ustava Crne Gore, Skupština Crne Gore 27. saziva, na Petoj sjednici Drugog redovnog (jesenjeg) zasijedanja u 2021. godini, dana 29. decembra 2021. godine, donijela je
ZAKON
O IZMJENAMA I DOPUNAMA ZAKONA O PORESKOJ ADMINISTRACIJI
Član 1
U Zakonu o poreskoj administraciji ("Službeni list RCG", br. 65/01 i 80/04 i "Službeni list CG", br. 20/11, 28/12, 8/15, 47/17 i 52/19) član 4 mijenja se i glasi:
"Pojedini izrazi upotrijebljeni u ovom zakonu imaju sljedeće značenje:
   1) Poreski organ je organ državne uprave ili organ jedinice lokalne samouprave u čijoj nadležnosti su poslovi utvrđivanja, naplate i kontrole poreza;
   2) Porez i druge dažbine su porezi, doprinosi, takse, naknade i druga novčana davanja utvrđena zakonom;
   3) Poreski obveznik je lice koje, u skladu sa poreskim i drugim zakonima, podliježe obavezi plaćanja poreza;
   4) Poreski dužnik je poreski obveznik koji je dužan da plati porez, poreski jemac i poreski isplatilac odnosno posrednik;
   5) Poreski jemac je lice koje je odgovorno za plaćanje poreskog duga poreskog obveznika, ako poreski obveznik nije izmirio taj dug po dospjelosti;
   6) Poreski isplatilac odnosno posrednik je lice koje je, u skladu sa poreskim propisima, dužno da od drugog lica obustavom ili na neki drugi način naplati porez i da ga uplati na odgovarajući uplatni račun;
   7) Poreski zastupnik je lice koje je u skladu sa zakonom ovlašćeno da vodi dio ili sve poslove poreskog obaveznika u vezi sa ispunjavanjem poreskih obaveza;
   8) Poreski punomoćnik je lice koje poreski obveznik pismeno ovlasti da u njegovo ime i za njegov račun vodi poslove u vezi sa izvršavanjem poreskih obaveza u skladu sa poreskim propisima;
   9) Knjige i evidencije predstavljaju dokumentaciju propisanu posebnim zakonom koju je poreski obveznik dužan da vodi o svom poslovanju, a služe u svrhu utvrđivanja poreske obaveze;
   10) Lice je: pravno lice, dio pravnog lica, organizacija, preduzetnik i fizičko lice koje je dužno da postupa po ovom zakonu;
   11) Nalog za prenos je dokument kojim se vrši prenos sredstava sa računa poreskog obveznika na račune za plaćanje poreza;
   12) Finansijska institucija je institucija koja pruža finansijske usluge u skladu sa zakonom i potvrđenim međunarodnim sporazumom;
   13) Poreska obaveza obuhvata: porez, kamatu i troškove postupka."
Član 2
U članu 6 stav 1 tačka 3 mijenja se i glasi:
"3) vrši registraciju privrednih društava, poreskih obveznika, obveznika doprinosa i osiguranika za obavezno socijalno osiguranje i vodi registar privrednih društava, poreski registar i registar obveznika i osiguranika za obavezno socijalno osiguranje i registar stvarnih vlasnika;".
U tački 5 poslije riječi "pravnih" dodaju se riječi: "i fizičkih".
Poslije tačke 21 dodaje se nova tačka koja glasi:
"21a) razmjenjuje informacije sa nadležnim organima država članica Evropske unije (u daljem tekstu: EU), drugih država odnosno teritorija država u skladu sa potvrđenim međunarodnim sporazumima;".
U tački 23 riječi: "Ministarstvu finansija" zamjenjuju se riječima: "organu državne uprave nadležnom za poslove finansija (u daljem tekstu: Ministarstvo)".
U stavu 2 riječ "finansija" briše se.
Član 3
U članu 6a poslije riječi: "vanbračnih supružnika" dodaju se zarez i riječi: "životnih partnera lica istog pola".
Član 4
Poslije člana 14c dodaju se tri nova člana koji glase:
"Obaveza lica i organa za dostavljanje informacija
Član 14d
Fizička i pravna lica, organizacije, preduzetnici, poreski isplatioci, odnosno posrednici, druga lica, državni i organi jedinica lokalne samouprave, dužni su da poreskom organu dostave podatke, izvještaje i dokumentaciju sa kojima raspolažu, a koja su od značaja za oporezivanje, u skladu sa zakonom.
Izvještavanje o računima radi razmjene informacija
Član 14e
(1) Finansijska institucija je dužna da, identifikuje račune koje posjeduje ili kontroliše rezident države članice EU ili druge države odnosno teritorije države, prikuplja informacije o stanju, izvršenim transakcijama sa tih računa i ostvarenim prihodima tih lica po osnovu određenih vrsta dohotka i kapitala i preduzima mjere produbljene provjere, u skladu sa zakonom.
(2) Finansijska institucija, informacije iz stava 1 ovog člana dostavlja poreskom organu, radi razmjene informacija sa nadležnim organima države članice EU ili druge države odnosno teritorije države, u skladu sa potvrđenim međunarodnim sporazumima.
(3) Lice iz stava 1 ovog člana, dužno je da dostavi izjavu, odnosno potvrdu o rezidentnosti finansijskoj instituciji kod koje ima otvoren račun.
(4) Finansijska institucija dužna je da, prije dostavljanja poreskom organu informacije o računima lica iz stava 1 ovog člana, o kojima izvještava, obavijesti lice, čije informacije će prikupljati i dostavljati poreskom organu, radi razmjene informacija sa nadležnim organima države članice EU ili druge države odnosno teritorije države.
(5) Finansijska institucija, dužna je da informacije iz stava 1 ovog člana dostavlja poreskom organu, na propisanom obrascu u elektronskom obliku, jednom godišnje, do 30. juna tekuće za prethodnu godinu.
(6) Bliži način izvještavanja iz stava 5 ovog člana propisuje Ministarstvo.
Izvještavanje o poslovanju povezanih lica radi razmjene informacija
Član 14f
(1) Pravno lice, rezident Crne Gore za potrebe oporezivanja, član međunarodne grupe povezanih pravnih lica (u daljem tekstu: međunarodna grupa) koji obavljaju djelatnost u državi članici EU ili drugoj državi odnosno teritoriji države, dužno je da dostavi poreskom organu objedinjene podatke, prema navedenim državama, odnosno teritorijama država o ostvarenim prihodima, dobiti/gubitku prije oporezivanja, obračunatom i plaćenom porezu na dobit, prijavljenom kapitalu, akumuliranoj dobiti, broju zaposlenih i materijalnoj imovini za svakog člana međunarodne grupe.
(2) Pravno lice iz stava 1 ovog člana, dužno je da, pored podataka iz stava 1 ovog člana, dostavi poreskom organu i podatke o identifikaciji svakog člana međunarodne grupe utvrđujući državu, odnosno teritoriju države rezidentnosti i državu, odnosno teritoriju države u kojoj podliježe oporezivanju po osnovu poslovanja preko stalne poslovne jedinice ako se razlikuje od države, odnosno teritorije države rezidentnosti, kao i vrstama djelatnosti koje obavlja.
(3) Pravno lice, podatke iz st. 1 i 2 ovog člana, dostavlja poreskom organu, radi razmjene informacija sa nadležnim organima države članice EU ili druge države odnosno teritorije države, na propisanom obrascu u elektronskom obliku, u roku od 12 mjeseci, nakon isteka fiskalne godine za koju se podaci dostavljaju.
(4) Bliži način izvještavanja iz stava 3 ovog člana propisuje Ministarstvo."
Član 5
U članu 15 stav 3 mijenja se i glasi:
"(3) Povezanim licem iz stava 1 ovog člana, smatra se i član porodice poreskog obveznika, kao i treće lice povezano sa članom porodice poreskog obveznika na način propisan st. 1 i 2 ovog člana."
Poslije stava 3 dodaje se novi stav koji glasi:
"(4) Članom porodice smatra se srodnik u krvnom srodstvu u pravoj liniji, kao i u pobočnoj liniji do četvrtog stepena srodstva, bračni ili vanbračni supružnik, životni partner lica istog pola, ili tazbinskom srodstvu do drugog stepena srodstva, bez obzira da li je bračna zajednica prestala, kao i usvojenici i potomci usvojenika."
Član 6
U članu 16 stav 1 tačka 4 riječi: "glavnom mjestu poslovanja" zamjenjuju se riječima: "adresi sjedišta".
Poslije tačke 4 dodaje se nova tačka koja glasi:
"4a) o registraciji obveznika doprinosa, odnosno osiguranika za obavezno socijalno osiguranje;".
Stav 2 mijenja se i glasi:
"(2) Podaci koji predstavljaju poresku tajnu mogu se na zahtjev nadležnog organa Crne Gore, države članice EU, druge države odnosno terotorije države, učiniti dostupnim tom organu, u skladu sa zakonom ili potvrđenim međunarodnim sporazumom."
Poslije stava 2 dodaje se novi stav koji glasi:
"(3) Informacije, koje poreskom organu dostavljaju nadležni organi države članice EU ili druge države odnosno teritorije države u skladu sa propisima EU i međunarodnim sporazumima, predstavljaju poresku tajnu, pod istim uslovima, kao i informacije koje se razmjenjuju između nadležnih organa u državi."
Dosadašnji stav 3 postaje stav 4.
Član 7
Poslije člana 16a dodaju se dva nova člana koji glase:
"Razmjena informacija sa nadležnim organima država članica EU, drugih država, odnosno teritorija država
Član 16b
(1) Poreski organ dostavlja informacije, kojima raspolaže, nadležnom organu države članice EU ili drugoj državi odnosno teritoriji države, u skladu sa potvrđenim međunarodnim sporazumom:
   1) na zahtjev tog organa;
   2) automatskom razmjenom o:
   a) ostvarenim prihodima rezidenata države članice EU ili druge države odnosno teritorije države po osnovu određenih vrsta dohotka i kapitala, najmanje jednom godišnje, u roku od šest mjeseci nakon isteka poreskog perioda tokom kojeg su informacije postale dostupne;
   b) računima rezidenata države članice EU ili druge države odnosno teritorije države do 30. septembra tekuće za prethodnu godinu;
   c) poslovanju svakog člana međunarodne grupe povezanih pravnih lica, prema državi članici EU ili drugoj državi odnosno teritoriji države, u roku od 15 mjeseci od isteka godine za koju se izvještaj podnosi;
   3) ako dođe do saznanja da informacije mogu biti od koristi za nadležni organ druge države, odnosno teritorije države u bilo kom trenutku i bez prethodnog zahtjeva.
(2) Ako poreski organ smatra da informacije koje je dobio od nadležnog organa država iz stava 1 ovog člana, mogu biti od koristi nadležnom organu treće države, može da ih proslijedi tom organu samo uz prethodno pribavljenu saglasnost nadležnog organa države, odnosno teritorije države iz koje potiču informacije.
(3) Poreski organ dostavlja informacije, nadležnom organu države članice EU ili druge države odnosno teritorije države, pod uslovom da je taj organ iskoristio sve raspoložive izvore informacija vodeći računa o ostvarivanju sopstvenih ciljeva.
(4) Poreski organ ne može da odbije da pribavi informacije isključivo zato što te informacije nijesu od nacionalnog interesa, niti da odbije da dostavi informacije nadležnom organu države članice EU ili druge države odnosno teritorije države, samo zato što te informacije posjeduje banka, druga finansijska institucija, ovlašćeno lice, zastupnik ili fiducijar ili zato što se te informacije odnose na vlasničke interese fizičkog lica.
(5) Poreski organ može da preduzima istražne radnje ili da dostavlja informacije koje zahtjeva nadležni organ države članice EU ili druge države odnosno teritorije države, ako je preduzimanje takvih istražnih radnji ili prikupljanje tih informacija u skladu sa zakonom.
(6) Poreski organ može da odbije da dostavi informacije nadležnom organu države članice EU ili druge države odnosno teritorije države ako bi to dovelo do objelodanjivanja komercijalne, industrijske ili poslovne tajne ili komercijalnog postupka ili ako je otkrivanje tih informacija u suprotnosti sa javnim interesom.
(7) Poreski organ obavještava nadležni organ države članice EU ili druge države odnosno teritorije države o razlozima za odbijanje zahtjeva za dostavljanje informacija.
(8) Bliži način razmjene informacija iz stava 1 ovog člana propisuje Ministarstvo.
Saradnja sa drugim zemljama
Član 16c
Ako se, u skladu sa potvrđenim bilateralnim ili multilateralnim međunarodnim sporazumima, drugoj državi odnosno teritoriji države omogući šira saradnja u vezi razmjene informacija koji su od značaja za oporezivanje, poreski organ će državi članici Evropske unije, na zahtjev, omogućiti saradnju koja je ekvivalentna saradnji sa državom, odnosno teritorijom države sa kojom je zaključen sporazum."
Član 8
U članu 22a stav 4 riječi: "adresu njegovog glavnog mjesta stanovanja" zamjenjuju se riječima: "njegovu adresu sjedišta".
Član 9
U članu 26 stav 1 tačka 3 riječi: "glavnog mjesta poslovanja" zamjenjuju se riječima: "adrese sjedišta".
Član 10
U članu 27 stav 2 mijenja se i glasi:
"(2) Prijavu za registraciju dužni su da podnesu:
   1) pravno lice ili organizacija koja obavlja djelatnost ili ostvaruje prihode u ili van Crne Gore;
   2) fizičko lice koje obavlja djelatnost, ostvaruje prihode ili posjeduje imovinu u ili van Crne Gore;
   3) strano pravno lice ili organizacija koja obavlja djelatnost ili ostvaruje prihode u Crnoj Gori;
   4) strano fizičko lice koje obavlja djelatnost, ostvaruje prihode ili posjeduje imovinu u Crnoj Gori."
U stavu 3 riječi: "15 dana" zamjenjuju se riječima: "osam dana".
Stav 6 briše se.
U stavu 7 riječ "finansija" briše se.
Dosadašnji st. 7, 8 i 9 postaju st. 6, 7 i 8.
Član 11
U članu 28 stav 3 briše se.
Član 12
U članu 29 stav 1 riječi: "glavnom mjestu poslovanja" zamjenjuju se riječima: "adresi sjedišta".
U stavu 3 riječi: "u sjedištu poreskog organa" zamjenjuju se riječima: "poreskom organu, prema mjestu ostvarivanja prihoda, odnosno posjedovanja imovine tog lica".
Stav 4 briše se.
U stavu 5 poslije riječi "velikih" dodaju se riječi: "srednjih, malih i mikro", a riječ "finansija" briše se.
Dosadašnji stav 5 postaje stav 4.
Član 13
Član 30 briše se.
Član 14
U članu 35 stav 1 riječi: "člana 34" zamjenjuju se riječima: "čl. 33 i 34".
Član 15
U članu 36 stav 6 mijenja se i glasi:
"(6) Poreski obveznik poresku prijavu može podnijeti elektronski, neposredno ili putem pošte, u skladu sa zakonom."
Stav 7 briše se.
U stavu 9 riječ "finansija" briše se.
Dosadašnji st. 8 i 9 postaju st. 7 i 8.
Član 16
U članu 38 stav 1 riječi: "do isteka roka zastarjelosti propisanog ovim zakonom" zamjenjuju se riječima: "u roku od pet godina od isteka roka za podnošenje poreske prijave, u skladu sa zakonom".
Član 17
U članu 40 stav 2 poslije riječi "prijava" dodaje se zarez i riječi: "odnosno izvještaj".
Stav 4 mijenja se i glasi:
"(4) Izvještaj iz stava 2 ovog člana podnosi se do 15. u mjesecu za isplate izvršene u prethodnom mjesecu."
U stavu 7 riječ "finansija" briše se.
Član 18
U članu 50 stav 4 riječ "finansija" briše se.
Član 19
U članu 51 stav 3 na kraju tačke 2 tačka-zarez se zamjenjuje tačkom, a tačka 3 briše se.
Stav 4 mijenja se i glasi:
"(4) Troškovi postupka uplaćuju se na poseban račun, u skladu sa propisom kojim se uređuju računi na koje se vrši uplata javnih prihoda."
Član 20
U članu 52 stav 2 poslije riječi: "netačno obračuna porez" dodaju se zarez i riječi: "odnosno ne prijavi ostvareni prihod".
Poslije stava 2 dodaje se novi stav koji glasi:
"(3) Neprijavljeni prihod iz stava 2 ovog člana, je ostvareni prihod koji je utvrđen na osnovu razlike između vrijednosti imovine na kraju i početku kalendarske godine umanjene za iznos prijavljenog dohotka."
Dosadašnji stav 3 postaje stav 4.
Član 21
Član 53 mijenja se i glasi:
"(1) Poresko rješenje iz člana 52 stav 4 ovog zakona, poreski organ donosi na osnovu poslovnih knjiga i evidencija poreskog obveznika.
(2) Ako poreski organ rješenje iz stava 1 ovog člana ne može da donese na osnovu poslovnih knjiga i evidencija poreskog obveznika, rješenje će se donijeti na osnovu procjene poreske osnovice.
(3) Procjenu poreske osnovice iz stava 2 ovog člana poreski organ vrši, po slobodnoj ocjeni, na osnovu:
   1) raspoložive uredne poslovne dokumentacije koja nije proknjižena;
   2) raspoložive uredne poslovne dokumentacije o poslovanju u određenom periodu koji je kraći od perioda oporezivanja (dnevnom, nedjeljnom ili mjesečnom);
   3) podataka i činjenica o ostvarenom prometu (dnevnom, nedeljnom ili mjesečnom) dobijenih u postupku inspekcijskog nadzora;
   4) podataka dobijenih upoređivanjem sa drugim poreskim obveznicima koji obavljaju istu ili sličnu djelatnost na istoj ili sličnoj lokaciji, pod približno jednakim uslovima ili upoređivanjem sa prosječnim prihodom više poreskih obveznika koji obavljaju istu ili sličnu djelatnost, na istoj ili sličnoj lokaciji pod približno jednakim uslovima (broj zaposlenih, sredstva rada, veličina i tehnička opremljenost poslovnih prostorija, asortiman proizvoda odnosno usluga, obim proizvodnje odnosno usluga, kvalitet, vrijeme rada i ukupno ostvareni promet);
   5) podataka o mogućnostima prodaje proizvoda odnosno obavljanja usluga utvrđenih u postupku inspekcijskog nadzora na osnovu instaliranih kapaciteta poreskog obveznika;
   6) podataka o troškovima poreskog obveznika nastalih za privatne potrebe i podataka o stečenoj imovini (nepokretnosti, akcije i udjeli u pravnom licu, oprema za obavljanje samostalne djelatnosti, motorna vozila, plovni objekti, vazduhoplovi, štedni ulozi, gotov novac i druga imovinska prava);
   7) podataka iz poreskih prijava podnijetih za prethodne poreske periode.
(4) Poreski organ, prilikom utvrđivanja poreske osnovice putem procjene, ima pravo da vrši uvid i pribavlja podatke iz evidencija koje vode nadležni organi, pravna lica i službe koje vrše javna ovlašćenja o nepokretnim i pokretnim stvarima i podatke iz kojih se može utvrditi imovina fizičkog lica, finansijskih instrumenata, štednim ulozima i računima kod poslovnih banaka.
(5) Nadležni organi, pravna lica i službe koje vrše javna ovlašćenja iz stava 4 ovog člana, dužni su da, na zahtjev poreskog organa, dostave podatke kojima raspolažu, odnosno omoguće uvid u te podatke, radi utvrđivanja imovine fizičkog lica.
(6) Izuzetno od stava 1 ovog člana, ako poreski organ, do isteka roka za donošenje poreskog rješenja utvrđenog zakonom, ne može da utvrdi porez na osnovu potpuno utvrđenog činjeničnog stanja donijeće privremeno poresko rješenje, na osnovu do tada utvrđenog činjeničnog stanja.
(7) Poreski organ je dužan da u roku od tri godine, od dana donošenja privremenog rješenja donese rješenje o utvrđivanju poreza, kojim se ukida privremeno rješenje."
Član 22
U članu 70 st. 2 i 3 mijenjaju se i glase:
"(2) Poreski organ koji je sproveo postupak plenidbe pokretne imovine, odnosno ustanovio založno pravo na nepokretnoj imovini objavljuje oglas o prodaji imovine na oglasnoj tabli i na internet stranici poreskog organa.
(3) Na javnom nadmetanju ne mogu učestvovati, direktno ili indirektno službenici poreskog organa, bračni i vanbračni supružnik, odnosno životni partner lica istog pola, preci i potomci službenika, te preci i potomci njegovog bračnog ili vanbračnog supružnika, odnosno životnog partnera lica istog pola."
U stavu 7 riječ "finansija" briše se.
Član 23
U članu 75 stav 2 riječ "mora" zamjenjuje se riječju "može".
Član 24
U članu 82a stav 1 poslije riječi: "nelegalnog poslovanja," dodaju se riječi: "odnosno, nije prijavio prihod iz člana 52 stav 3 ovog zakona,".
U stavu 2 poslije riječi: "odnosno nelegalnu djelatnost," dodaju se riječi: "odnosno da nije prijavilo prihod iz člana 52 stav 3 ovog zakona", a riječi: "sa licima koja obavljaju istu ili sličnu djelatnost" brišu se.
Član 25
U članu 91b stav 2 riječ "finansija" briše se.
Član 26
U članu 91c stav 3 riječ "finansija" briše se.
Član 27
Član 100 mijenja se i glasi:
"(1) Pravo na utvrđivanje poreske obaveze zastarijeva u roku od pet godina od isteka godine u kojoj je tu obavezu trebalo utvrditi.
(2) Rok zastarjelosti prava na utvrđivanje poreza prekida se bilo kojom službenom radnjom, u cilju utvrđivanja poreske obaveze, preduzetom od strane poreskog organa."
Član 28
Član 102 mijenja se i glasi:
"Pravo na povraćaj više plaćene poreske obaveze i poreskog kredita zastarijeva u roku od pet godina, od isteka godine u kojoj je izvršena preplata, odnosno nastao poreski kredit."
Član 29
Član 102a briše se.
Član 30
Član 103 mijenja se i glasi:
"(1) Pravo na utvrđivanje, naplatu i povraćaj poreza uvijek zastarijeva u roku od 10 godina od isteka godine u kojoj je porez trebalo utvrditi, naplatiti, odnosno u kojoj je izvršena preplata.
(2) Poreski organ, nakon isteka roka iz stava 1 ovog člana, po službenoj dužnosti, donosi rješenje o prestanku poreske obaveze zbog zastarjelosti.
(3) Izuzetno od stava 1 ovog člana, pravo na utvrđivanje i naplatu poreza ne zastarijeva za potraživanja koja su obezbijeđena zalogom ili hipotekom, osim u dijelu naplate kamate i drugih novčanih davanja."
Član 31
Čl. 105 i 105a mijenjaju se i glase:
"Član 105
(1) Novčanom kaznom u iznosu od 1.000 eura do 15.000 eura kazniće se pravno lice, ako:
   1) ne identifikuje račune koje posjeduje ili kontroliše rezident države članice EU, druge države ili teritorije države, ne prikuplja informacije o stanju, izvršenim transakcijama sa tih računa i ostvarenim prihodima tih lica po osnovu određenih vrsta dohotka i kapitala i ne preduzima mjere produbljene provjere (član 14e stav 1);
   2) ne dostavi poreskom organu, informacije i podatke o računima lica o kojim se izvještava, na propisanom obrascu u elektronskom obliku, jednom godišnje, do 30 juna tekuće za prethodnu godinu (član 14e stav 5).
   3) ne dostavi poreskom organu, objedinjene podatke za svakog člana međunarodne grupe povezanih pravnih lica, prema državama članicama EU ili drugim državama, odnosno teritorijima država, na propisanom obrascu u elektronskom obliku, u roku od 12 mjeseci, nakon isteka fiskalne godine za koju se podaci dostavljaju (član 14f stav 3).
   4) ne imenuje poreskog punomoćnika i o tome ne obavijesti nadležni poreski organ u roku od deset dana od dana početka ostvarivanja prihoda, odnosno sticanja imovine u Crnoj Gori (član 26 stav 2);
   5) ne podnese poreskom organu prijavu za registraciju u roku od pet radnih dana od dana upisa u odgovarajući registar (član 32 stav 1);
   6) ne obavijesti poreski organ o promjenama koje se odnose na podatke upisane u poreski registar u roku od 15 dana od dana nastanka promjene (član 33).
   7) ne podnese poreskom organu zbirnu poresku prijavu, odnosno izvještaj do 15. u mjesecu, za sve isplate izvršene u prethodnom mjesecu (član 40 stav 4);
   8) ne podnese poreskom organu pojedinačnu poresku prijavu, najkasnije do 31. januara tekuće, za prethodnu godinu (član 40 stav 5).
(2) Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 100 eura do 1.000 eura.
Član 105a
(1) Novčanom kaznom u iznosu od 500 eura do 6.000 eura kazniće se za prekršaj poreski obveznik - preduzetnik, ako:
   1) ne imenuje poreskog punomoćnika i o tome ne obavijesti nadležni poreski organ u roku od deset dana od dana početka ostvarivanja prihoda, odnosno sticanja imovine u Crnoj Gori (član 26 stav 2).
   2) ne podnese poreskom organu prijavu za registraciju u roku od pet radnih dana od dana ostvarivanja oporezivog prihoda, upisa u odgovarajući registar, odnosno sticanja imovine koja podliježe oporezivanju (član 32 stav 3);
   3) ne obavijesti poreski organ o svim promjenama koje nastanu u toku poslovanja, a odnose se na podatke upisane u poreski registar u roku od 15 dana od dana nastanka promjene (član 33).
(2) Za prekršaj iz stava 1 ovog člana kazniće se i poreski obveznik-fizičko lice novčanom kaznom u iznosu od 100 eura do 1.000 eura."
Član 32
Član 105b briše se.
Član 33
Poslije člana 113c dodaje se novi član koji glasi:
"Član 113d
Podzakonski akti za sprovođenje ovog zakona donijeće se u roku od šest mjeseci od dana stupanja na snagu ovog zakona."
Član 34
Poslije člana 114 dodaje se novi član koji glasi:
"Član 114a
Danom stupanja na snagu ovog zakona prestaje da važi Pravilnik o načinu utvrđivanja poreske osnovice putem procjene ("Službeni list RCG", broj 36/05)."
Član 35
Ovaj zakon stupa na snagu osmog dana od dana objavljivanja u "Službenom listu Crne Gore".
Broj: 16-5/21-1/4
EPA 199 XXVII
Podgorica, 29. decembar 2021. godine
Skupština Crne Gore 27. saziva
Predsjednik,
Aleksa Bečić, s.r.